สังคมข่าวหุ้น
*หุ้นไทยวิ่งสู้ฟัด
6 มิ.ย. 2562

เกียรติก้อง ว่องไวยากร
*หุ้นไทยวิ่งสู้ฟัด
*ตลาดหุ้นไทยไปต่อ ต่างชาติจับมือกับกองทุนดันดัชนี ขณะที่ทั่วโลกยังกังวลสงครามการค้า ล่าสุดทรัมป์เตรียมเก็บภาษีนำเข้าจากจีนเพิ่มอีก 3 แสนล้านดอลลาร์ฯ บวกกับฟิทช์ เรทติ้ง และมูดี้ส์ อินเวสเตอร์ส เซอร์วิส ช่วยกันหั่นเกรดเม็กซิโก จากความเสี่ยงความขัดแย้งทางการค้ากับสหรัฐฯ และภาระหนี้สินของบริษัทน้ำมันของรัฐบาล มีแนวโน้มจะประสบปัญหาการเงินในอนาคต แต่ยังมีข่าวดี แนวโน้มดอกเบี้ยในตลาดโลกเป็นขาลง หลังจากประธานเฟดออกมาพูดเอง ปีนี้อาจเห็นเฟดลดดอกเบี้ย ส่วนการเมืองไทย เริ่มเข้าที่เข้าทาง ตั้งนายกฯ บิ๊กตู่ ได้แล้ว รอตั้งรัฐบาลใหม่ หุ้นหลายกลุ่มรับอานิสงส์พาเหรดกันขึ้น  แนวรับ 1,645 จุด  แนวต้าน  1,660 จุด
*หุ้น เข้า SET50 ที่จะประกาศกลางเดือน มิ.ย.นี้ เอาแบบเต็ง ๆ เลย ก็มี OSP ของ เพชร โอสถานุเคราะห์ ประธานคณะกรรมการบริหารบริษัท โอสถสภา ติดทั้ง SET50-100 พร้อมกัน คาดว่าจะมีกองทุนเข้าซื้อตามประมาณ 631 ล้านบาท ส่วน  SAWAD ก็เป็นตัวเต็งที่หลายสำนักให้ตรงกัน เงินจะไหลเข้า 236 ล้านบาท สำหรับหุ้นที่ถูกเข้าคำนวณใน SET50 มักจะปรับตัวดีกว่าตลาด  1 เดือนก่อนวันบังคับใช้ให้ผลตอบแทนเฉลี่ยสูงถึง 5.8%
*กลุ่มแบงก์ราคาแสนถูก ต่ำกว่ามูลค่าทางบัญชี เล่นแล้วปลอดภัย ถ้าหุ้นแบงก์ใหญ่ ก็มี BBL  ของ เสี่ยโทนี่ และ KTB ของ เสี่ยผยง ส่วนหุ้นแบงก์ขนาดกลางและเล็ก ก็มี  TCAP ของ เสี่ยสมเจตน์ และ  TMB ของ เสี่ยปิติ ที่มีวอลุ่มพอให้เล่นกันได้ CIMBT และ แอล เอช ไฟแนนซ์เชียล กรุ๊ป หรือ LHFG วอลุ่มค่อนข้างน้อยมาก เล่นยากอยู่ หุ้นเหล่านี้ล้วนราคาน่าสนใจ โดยเฉพาะหุ้นตัวใหญ่และกลาง เข้าทยอยสะสมรอให้รัฐบาลใหม่เข้ามากระตุ้นเศรษฐกิจช่วงครึ่งปีหลัง ก็น่าจะมีลุ้นผลประกอบการในไตรมาสที่ 3-4  โดยเฉพาะ TMB มีดีลควบรวมกิจการกับแบงก์ธนชาตรออยู่ด้วย ราคาเป้าหมาย 2.6 บาท อัพไซด์เหลือเพียบ
*JASIF หรือ กองทุนรวมโครงสร้างพื้นฐานบรอดแบนด์อินเทอร์เน็ต จัสมิน ของ เสี่ยพิชญ์ ถูกกดดันให้เร่งปิดดีลซื้อสินทรัพย์เพิ่ม ราคาหน่วยลงทุนไม่ขยับไปไหน แม้ว่าจะเป็นหุ้นที่ให้ผลตอบแทนดีที่สุดของกลุ่มกองทุนโครงสร้างพื้นฐาน  IFF และ REIT ที่ 9.0% ในปีนี้ ราคาเป้าหมาย 11.50 บาท
*กลุ่มรับเหมามายกแก๊ง ทั้ง UNIQ , STEC ของ เสี่ยหนู และ CK ของ เสี่ยปลิว วิ่งฉิวสวนตลาดฯ รับการกลับมาของบิ๊กตู่  ซึ่งคาดว่าจะมาสานต่อโครงการลงทุนขนาดใหญ่ของภาครัฐ ทั้งรถไฟความเร็วสูง โครงการมอเตอร์เวย์   โครงการลงทุนเขตเศรษฐกิจพิเศษภาคตะวันออก คาดว่าทั้งสองค่ายรับเหมาก่อสร้างนี้จะแบ่งเค้กกันไปพุงกาง
*PF กระเป๋าตุง ล่าสุด ธีรธัชช์ สิงห์ณรงค์ธร ผู้ช่วยประธานเจ้าหน้าที่กลุ่มสนับสนุน บมจ.พร็อพเพอร์ตี้ เพอร์เฟค คาดว่า บมจ.แกรนด์ แอสเสท โฮเทลส์ แอนด์ พรอพเพอร์ตี้  (GRAND) ซึ่งเป็นบริษัทย่อย จะขายหุ้นของ บมจ.โรงแรมรอยัล ออคิด (ประเทศไทย) (ROH) ในสัดส่วน 40% จากปัจจุบันที่ถืออยู่ 98.48% ในราคาที่สูงกว่าเท่าตัวจากราคาซื้อที่ 41 บาทต่อหุ้น ภายในปีนี้ ตอนนี้มีจีบ ๆ อยู่ 1-2 ราย งานนี้รับรู้เข้ามาเป็นกำไรพิเศษ  ขณะเดียวกันเงินที่ได้จากการขายหุ้นดังกล่าวจะนำไปใช้คืนเงินกู้ ที่ GRAND นำไปซื้อ ROH จำนวน 2 พันล้าน ลดภาระดอกเบี้ยลง คาดว่าหนี้สินต่อทุน (D/E) ของ PF จะลดลงมาอยู่ที่ 1.6 เท่า จากเดิม 1.88 เท่า
*LH ของกลุ่มอัศวโภคิน กองทุนต่างชาติไล่ซื้อ ตาม MSCI  เนื่องจากราคาไม่แพง และเป็นหุ้นตัวหนึ่งที่ให้ผลตอบแทนดี ในรูปปันผล มีมาร์เก็ตแคปสูง เหมาะสมกับการลงทุน ราคาวิ่งขึ้นต่อเนื่องมาหลายวันแล้ว ตามแรงซื้อของต่างชาติ
*หุ้น PTT ของ เฮียชาญศิลป์ ประธานเจ้าหน้าที่บริหารและกรรมการผู้จัดการใหญ่ บริษัท ปตท. ซึมตามราคาน้ำมันดิบโลกที่ดิ่งหนัก ส่อเค้าว่าจะหลุดแนวรับทุกตลาดฯ ทำเอากลุ่มน้ำมันและปิโตรเคมีได้รับผลกระทบไปด้วย ตามภาวะเศรษฐกิจโลกที่ชะลอตัว  แต่ราคาหุ้นที่ระดับต่ำกว่า 50 บาท ก็ถือว่าน่าสนใจลงทุน